Μελέτη των υπερηχοκαρδιογραφικών παραμέτρων μυοκαρδιακής παραμόρφωσης σε ασθενείς με υπερτροφική μυοκαρδιοπάθεια
Authors: Ζέγκος Θωμάς 
Published: September 2021

Οι παράμετροι μυοκαρδιακής παραμόρφωσης της αριστερής κοιλίας και του αριστερού κόλπου αποτελούν υπερηχοκαρδιογραφικούς δείκτες που μετρώνται με τη μέθοδο του δισδιάστατου speckle tracking από δεδομένα της απλής δισδιάστατης υπερηχοκαρδιογραφίας. Τα πρώτα αποτελέσματα για την αξία τους ως προγνωστικοί παράγοντες στην υπερτροφική μυοκαρδιοπάθεια φαίνεται να είναι ενθαρρυντικά ωστόσο βασίζονται κυρίως σε μικρές ανασκοπικές μελέτες. Η παρούσα μελέτη αποτελεί την πρώτη προοπτική μελέτη παρατήρησης που μελέτησε την προγνωστική σημασία των παραμέτρων μυοκαρδιακής παραμόρφωσης της αριστερής κοιλίας και του αριστερού κόλπου για τον αιφνίδιο θάνατο και τα ισοδύναμά του, για την εμφάνιση κολπικής μαρμαρυγής και για συμβάματα καρδιακής ανεπάρκειας σε ένα μεγάλο πληθυσμό ασθενών με υπερτροφική μυοκαρδιοπάθεια. Η παρούσα μελέτη συμπεριέλαβε ασθενείς με διεγνωσθείσα υπερτροφική μυοκαρδιοπάθεια, χωρίς σοβαρή βαλβιδική νόσο, χωρίς ιστορικό εμφράγματος του μυοκαρδίου και χωρίς ιστορικό κολπικής μαρμαρυγής. Τελικά, τον πληθυσμό της μελέτης αποτελούσαν 250 ασθενείς (μέση ηλικία 50.8±15.8 έτη, 67.2% άρρενες). Οι παράμετροι μυοκαρδιακής παραμόρφωσης της αριστερής κοιλίας που μελετήθηκαν ήταν το συνολικό επίμηκες strain (GLS), ο ρυθμός μεταβολής του κατά τη συστολή, την πρώιμη και όψιμη διαστολή (GLS-SRs, GLS-SRe και GLS-SRa, αντίστοιχα), το ακτινικό και το κυκλοτερές strain και η μηχανική διασπορά της αριστερής κοιλίας (MD). Αναφορικά με τον αριστερό κόλπο, οι παράμετροι μυοκαρδιακής παραμόρφωσης που μελετήθηκαν ήταν το strain δεξαμενής που αντιστοιχεί στη συστολή της κοιλιας (LAεres), το strain αγωγού που αντιστοιχεί στην πρώιμη διαστολή της κοιλίας (LAεcon), το strain εξώθησης που αντιστοιχεί στην όψιμη διαστολή της κοιλίας (LAεboost) και οι αντίστοιχες τιμές του ρυθμού μεταβολής του strain (LAε-SRs, LAε-SRe και LAε-SRa). Κατά τη διάρκεια μέσης παρακολούθησης 2.4 ± 1.2 ετών, 19 ασθενείς υπέστησαν αιφνίδιο καρδιακό σύμβαμα. To GLS, GLS-SRs, ακτινικό strain, MD, LAεres, LAεcon και LAεboost προέβλεπαν τα αιφνίδια συμβάματα. Οι βέλτιστες τιμές πρόβλεψης ήταν για το LAεres <17%, LAεcon <10%, LAεboost <6%, GLS> -14%, GLS-SRs> -0.8s-1, για το ακτινικό strain <21% και για τη MD> 67ms. Οι βέλτιστες τιμές των τριών strain του αριστερού κόλπου, το GLS >-14% και GLS-SRs >-0.8s-1 προσέφεραν σημαντική αύξηση στην προγνωστική αξία της παρουσίας ≥2 παραγόντων κινδύνου για αιφνίδιο θάνατο. Ωστόσο, μόνο το LAεres <17% και το GLS >-14% προσέφεραν σημαντική αύξηση στην προγνωστική αξία του αλγορίθμου πρόβλεψης αιφνιδίου θανάτου της Ευρωπαϊκής Καρδιολογικής Εταιρίας (HCM Risk-SCD) ( αύξηση του C-statistic από 0.77 σε 0.83, p = 0.02 με την συμμετοχή του LAεres <17% στο μοντέλο επιβίωσης και σε 0.84, p = 0.02 με τη συμμετοχή του GLS >-14% στο μοντέλο). Το GLS και το LAεres είχαν την υψηλότερη αξία για την πρόβλεψη της κολπικής μαρμαρυγής και των συμβαμάτων καρδιακής ανεπάρκειας. Ωστόσο, στα πολυπαραγοντικά μοντέλα μόνο το LAεres ήταν ανεξάρτητος προγνωστικός παράγοντας των δευτερογενών καταληκτικών σημείων. Τέλος, το LAεres ήταν ανεξάρτητος προβλεπτικός παράγοντας της ικανότητας για άσκηση και των επιπέδων αερισμού όπως μετρώνται κατά την καρδιοαναπνευστική δοκιμασία κόπωσης. Συμπερασματικά, το GLS και το LAεres ήταν οι πιο σημαντικοί προγνωστικοί παράγοντες αναφορικά με τις παραμέτρους μυοκαρδιακής παραμόρφωσης της αριστερής κοιλίας και του αριστερού κόλπου, αντίστοιχα, στην υπερτροφική μυοκαρδιοπάθεια. Το LAεres ήταν ο μόνος ανεξάρτητος προγνωστικός παράγοντας για όλα τα καταληκτικά σημεία.